ابوك السقا مات

كلمات 

شيلنى و اشيلك

د انا برضه فرحت لك

و انا بتاعك يا بيه

و اعرف ما اعرفش ليه

كام عبد المعين

لابد ف المسئولين

و انا بتاع كل حاجه

و دراعك اليمين

و سواق المدير

و هتيف الوزير

و مهماز المدام

و نبوت الغفير

و فراش العياده

و خدام السياده

و اللى من غير سناده

يثعكز ع السرير

و ناس بدم ساقع

واقفين ورا البراقع

يميعو المبادىء

يضيعو الشرائع

و ناس من خلف شيش

خايفين من الشاويش

سلبيه الميه ميه

تعالا

لأ ما اجيش

دا كان كلام زمان

ما يبقالوش مكان

ف مجتمع نضال

بيعجن الرجال

بالصهد و العرق

و لو حس الألم

يوشوش الألم

يصرخ ع الورق

يقول كل الكلام

عريان ما يزوقوش

و يوصف الآلام

للى ماتألموش

اصل احنا شعب طيب

و الطيبه فينا بلوه

تاخدنا من قريب

و تجيبنا كلمه حلوه

سامعين يا اهل البلد

وللا امسك النفير

يا البنت يا الولد

يا المجدع الكبير

عارفين ماشيين منين

و السكه السالكه فين

مشوارنا مش هوين

و ماهواش بالقليل

مهما الخيال يزين

لسه الطريق طويل

و ع الطريق شكوك

و جبال حسك و شوك

صحصح يا عين ابوك

و امسك ف ايد اخوك

عايزين همة رجال

ابعد من المحال و اسرع من الامل

تزلزل الجبال

و تخلق المجال للعدل و العمل

و يطلع خير بلادنا

علا ذمه ولادنا

و تبقا عيشه جنه

و ملو الصحن حنه

علا كفوف الصبايا

و اعيش و اشوف ولادى

فاقعين عين الاعادى

شايلين للعز رايه

و اقعد ويا الصحابه

و نقول علا الربابه

يا جيل الانجازات

يا جيل المحظوظين

ابوك السقا مات

من شرب الميه طين

 مصادر 

تصنيف:اغانى باللغه المصريه
تصنيف:كلمات اغانى